ระเบียบศาลรัฐธรรมนูญว่าด้วยการตรวจดู การคัดสําเนา และการคัดสําเนาที่มีคํารับรองความถูกต้องของเอกสารในสํานวนคดีพ.ศ. 2560 โดยที่เป็นการสมควรกําหนดระเบียบเกี่ยวกับการตรวจดู การคัดสําเนา และการคัดสําเนาที่มีคํารับรองความถูกต้องของเอกสารในสํานวนคดีให้มีความชัดเจนยิ่งขึ้น เพื่อการบริหารการจัดระบบการขอ การอนุญาต และการให้บริการในการตรวจดู การคัดสําเนา และการคัดสําเนาที่มีคํารับรองความถูกต้องของเอกสารในสํานวนคดีของศาลรัฐธรรมนูญเป็นไปด้วยความเรียบร้อยรวดเร็วในการอํานวยประโยชน์แห่งความยุติธรรมอย่างมีประสิทธิภาพและประสิทธิผล อาศัยอํานาจตามความในข้อกําหนดศาลรัฐธรรมนูญว่าด้วยวิธีพิจารณาและการทําคําวินิจฉัย พ.ศ. 2550 ข้อ 5 ประธานศาลรัฐธรรมนูญโดยความเห็นชอบของคณะตุลาการศาลรัฐธรรมนูญ จึงออกระเบียบไว้ ดังต่อไปนี้ข้อ ๑ ระเบียบนี้เรียกว่า "ระเบียบศาลรัฐธรรมนูญว่าด้วยการตรวจดู การคัดสําเนา และการคัดสําเนาที่มีคํารับรองความถูกต้องของเอกสารในสํานวนคดี พ.ศ. 2560"ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ให้ยกเลิกระเบียบศาลรัฐธรรมนูญว่าด้วยข้อมูลข่าวสารของราชการ พ.ศ. 2542 บรรดาหลักเกณฑ์ ประกาศ หรือข้อกําหนดอื่นใดที่มีกําหนดไว้แล้วในระเบียบนี้ หรือซึ่งขัดหรือแย้งกับระเบียบนี้ ให้ใช้ระเบียบนี้แทนข้อ ๔ ให้ประธานศาลรัฐธรรมนูญมีอํานาจตีความ และวินิจฉัยปัญหาเกี่ยวกับการปฏิบัติตามระเบียบนี้ รวมทั้งออกประกาศหรือคําสั่งเพื่อประโยชน์ในการปฏิบัติตามระเบียบนี้ข้อ ๕ ในระเบียบนี้ "ศาล" หมายความว่า ศาลรัฐธรรมนูญ หรือคณะตุลาการศาลรัฐธรรมนูญ แล้วแต่กรณี "ตุลาการ" หมายความว่า ประธานศาลรัฐธรรมนูญ หรือตุลาการศาลรัฐธรรมนูญ แล้วแต่กรณี "ตุลาการประจําคดี" หมายความว่า ตุลาการซึ่งได้รับการแต่งตั้งให้เป็นเจ้าของสํานวนเป็นรายคดี "คู่กรณี" หมายความว่า ผู้ร้องและผู้ถูกร้อง หรือผู้เข้ามาในคดีตามคําสั่งศาล "บุคคลภายนอก" หมายความว่า บุคคลซึ่งไม่ใช่คู่กรณีหรือพยานในคดี แต่มีส่วนได้เสีย "เลขาธิการ" หมายความว่า เลขาธิการสํานักงานศาลรัฐธรรมนูญ "หน่วยงานผู้รับผิดชอบสํานวน" หมายความว่า สํานักคดี หรือกลุ่มงานคดีที่ได้รับมอบหมายให้รับผิดชอบสํานวนคดี "เจ้าหน้าที่ผู้รับผิดชอบสํานวน" หมายความว่า ผู้อํานวยการสายงานคดีหรือนักวิชาการคดีรัฐธรรมนูญที่ได้รับมอบหมายให้รับผิดชอบสํานวนคดี "การไต่สวน" หมายความว่า การตรวจพยานหลักฐาน การนั่งพิจารณา หรือการสืบพยาน "เอกสารในสํานวนคดี" หมายความว่า คําร้อง คําชี้แจงแก้ข้อกล่าวหา เอกสารประกอบวัตถุพยาน และให้หมายความรวมถึงเอกสารอื่นใดที่ศาลให้นําเข้าสู่สํานวนข้อ ๖ เอกสารในสํานวนคดีให้คู่กรณีมีสิทธิขอตรวจดู ทราบ คัดสําเนา หรือคัดสําเนาที่มีคํารับรองความถูกต้อง และศาลอาจส่งสําเนาให้คู่กรณีตามวิธีการที่กําหนดในกฎหมายว่าด้วยวิธีพิจารณาของศาลรัฐธรรมนูญเว้นแต่กรณีที่มีกฎหมายคุ้มครองให้ไม่ต้องเปิดเผย หรือกรณีที่ศาลเห็นสมควรให้ไม่ต้องเปิดเผยเพื่อมิให้เกิดความเสียหายต่อความมั่นคงของรัฐ ความปลอดภัยของประชาชน หรือส่วนได้เสียอันพึงได้รับความคุ้มครองของบุคคลอื่น หรือเป็นข้อมูลส่วนบุคคล ในกรณีที่เอกสารหรือพยานหลักฐานมีการกําหนดชั้นความลับไว้ หรือมีข้อความที่ไม่เหมาะสมหรือมีข้อความที่อาจเป็นการดูหมิ่นหรือหมิ่นประมาทบุคคลใด ศาลอาจไม่อนุญาตให้คู่กรณีขอตรวจดูทราบคัดสําเนา คัดสําเนาที่มีคํารับรองความถูกต้อง หรือไม่ส่งให้คู่กรณี ทั้งนี้ ไม่เป็นการตัดอํานาจศาลที่จะจัดให้มีการทําสรุปเรื่องและอนุญาตให้คู่กรณีขอตรวจดู ทราบ หรือคัดสําเนาสรุปเรื่อง หรือคัดสําเนาอันรับรองความถูกต้องของสรุปเรื่อง หรือส่งสําเนาสรุปเรื่องดังกล่าวให้คู่กรณี สําเนาสรุปเรื่องตามวรรคสอง ศาลอาจมอบหมายให้หน่วยงานผู้รับผิดชอบสํานวนเป็นผู้จัดทําก็ได้ข้อ ๗ พยานเฉพาะในส่วนที่เกี่ยวข้องกับการให้ถ้อยคําของตนในคดี หรือบุคคลภายนอกอาจยื่นคําขอต่อศาล เพื่อขอตรวจดูเอกสารทั้งหมดหรือบางฉบับในสํานวนคดี คัดสําเนาหรือคัดสําเนาที่มีคํารับรองความถูกต้องก็ได้ ทั้งนี้ ห้ามอนุญาตแก่ (1) บุคคลภายนอก ในคดีที่ศาลมีมติไม่ให้เปิดเผย (2) พยานหรือบุคคลภายนอก ในคดีที่ศาลห้ามการตรวจหรือคัดสําเนาเอกสารในสํานวนคดีทั้งหมดหรือบางฉบับ เพื่อรักษาความสงบเรียบร้อยของประชาชนหรือประโยชน์สาธารณะ (3) พยานหรือบุคคลภายนอก กรณีที่มีกฎหมายคุ้มครองให้ไม่ต้องเปิดเผย หรือกรณีที่ศาลเห็นสมควรให้ไม่ต้องเปิดเผยเพื่อมิให้เกิดความเสียหายต่อความมั่นคงของรัฐ ความปลอดภัยของประชาชน หรือส่วนได้เสียอันพึงได้รับความคุ้มครองของบุคคลอื่น หรือเป็นข้อมูลส่วนบุคคลข้อ ๘ คู่กรณี พยาน หรือบุคคลภายนอกไม่อาจขอตรวจดู คัดสําเนา หรือคัดสําเนาที่มีคํารับรองความถูกต้องของเอกสารที่เจ้าหน้าที่ศาล ตุลาการ หรือศาลจัดทําขึ้นเพื่อใช้เป็นการภายในข้อ ๙ คู่กรณี พยาน หรือบุคคลภายนอก ซึ่งประสงค์จะขอตรวจดู คัดสําเนา หรือคัดสําเนาที่มีคํารับรองความถูกต้องของเอกสารในสํานวนคดี ให้ยื่นคําขอเป็นหนังสือต่อศาล โดยจะยื่นด้วยตนเองหรือมอบฉันทะให้ผู้อื่นยื่นแทน หรือจะกระทําโดยวิธีส่งทางไปรษณีย์ลงทะเบียนก็ได้ เว้นแต่ในระหว่างการไต่สวนอาจทําคําขอด้วยวาจาต่อศาล ในกรณีเช่นว่านี้ ให้ศาลบันทึกไว้ในรายงานการพิจารณาคดีข้อ ๑๐ คําขอที่ยื่นตามข้อ 9 ให้เจ้าหน้าที่ผู้รับผิดชอบสํานวนตรวจสอบเพื่อนําเสนอตุลาการประจําคดีที่รับผิดชอบคดีนั้นหรือศาลพิจารณาและมีคําสั่ง ตุลาการประจําคดีหรือศาลอาจมอบหมายให้ตุลาการคนหนึ่งคนใดพิจารณาและมีคําสั่งก็ได้ ในกรณีที่ศาลมีคําวินิจฉัยหรือมีคําสั่งที่ทําให้คดีเสร็จเด็ดขาดแล้ว คําขอที่ยื่นตามข้อ 9 ให้เลขาธิการหรือผู้ได้รับมอบหมายพิจารณาและมีคําสั่ง เว้นแต่ (1) กรณีเลขาธิการหรือผู้ได้รับมอบหมายเห็นว่ามีเหตุจําเป็น ให้เสนอศาลพิจารณาและมีคําสั่ง (2) กรณีมิใช่คู่กรณีขอคัดสําเนารายงานการพิจารณาคดี ให้เลขาธิการหรือผู้ได้รับมอบหมายเสนอตุลาการคนใดคนหนึ่งที่ได้รับมอบหมายจากศาลพิจารณาและมีคําสั่งข้อ ๑๑ ในกรณีที่มีคําสั่งอนุญาตตามคําขอ ให้ผู้ขอหรือบุคคลซึ่งได้รับมอบฉันทะจากผู้ขอเป็นผู้ตรวจดู คัดสําเนา หรือคัดสําเนาที่มีคํารับรองความถูกต้อง โดยผู้อนุญาตจะกําหนดเงื่อนไขหรือวิธีการในการตรวจดูหรือคัดสําเนาเอกสารก็ได้ ทั้งนี้ ให้อยู่ภายใต้การควบคุมดูแลของเจ้าหน้าที่ผู้รับผิดชอบสํานวน การรับรองความถูกต้องของเอกสาร ให้เจ้าหน้าที่ผู้รับผิดชอบสํานวนเป็นผู้รับรอง โดยลงลายมือชื่อพร้อมทั้งชื่อตัว ชื่อสกุล และตําแหน่ง ตลอดจนวัน เดือน ปีให้ชัดเจน ทั้งนี้ ให้รับรองตามจํานวนที่ผู้ยื่นคําขอขอให้รับรองข้อ ๑๒ การคัดสําเนาหรือคัดสําเนาที่มีคํารับรองความถูกต้องของเอกสารในสํานวนคดีให้เรียกค่าธรรมเนียมตามประกาศคณะกรรมการข้อมูลข่าวสารของราชการที่เกี่ยวข้องตามกฎหมายว่าด้วยข้อมูลข่าวสารของราชการโดยอนุโลม การพิจารณายกเว้นหรือลดค่าธรรมเนียมให้อยู่ในดุลพินิจของผู้มีอํานาจอนุญาตผู้มีอํานาจลงนาม - ประกาศ ณ วันที่ 30 มิถุนายน พ.ศ. 2560 นุรักษ์ มาประณีต ประธานศาลรัฐธรรมนูญ